text: Световната банка и инспекторатът към МС ще проверяват фонд "Научни изследвания" - Телевизия Европа
  Световната банка и инспекторатът към МС ще...
  Световната банка и инспекторатът към МС ще проверяват фонд "Научни изследвания"
  Световната банка и инспектората към министерския съвет също ще проверят конкурсите във фонд "Научни изследвания". За това се договориха протестиращите учени и премиерът Бойко Борисов преди началото на редовното заседание на кабинета. Просветния министър Сергей Игнатов съобщи, че от началото на следващата година ще действа нов правилник, с който ще се стимулират научите изследвания. За да се изчистят всички съмнения около конкурсите във Фонд "Научни изследвания", Световната банка и Инспекторатът към Министерския съвет също ще проверят проведените конкурси. Това стана ясно след среща между част от протестиращите учени и премиера Бойко Борисов. Първите резултати от проверката на конкурсната сесия ще бъдат готови около Коледа.
  "Много сме доволни от срещата, макар че имахме много кратко време . Премиерът разбра много добре от къде идват проблемите, от какво са недоволни учените, от липсата на прозрачност. От това че имаме съмнения за нарушени правила. Така че тези проверки, които бяха предложени и приети по възможност за изчистване на проблемите в момента отговарят на всички наши притеснения. Надяваме се да свършат скоро и да се вземат адекватни решения.", обясни проф. Николай Денков, преподавател по химия в СУ.
  "Премиерът много ясно каза, че България има нужда от своите силни учени – доказали това с международното си признание и че тези научни институции, които творят силна наука заедно с институциите, трябва да направят всичко, за да работят заедно, защото общество, което се базира на нови технологии и иновации, е абсурдно да е без силна наука", смята Тони Спасов, декан на Химическия факултет в СУ
  Министърът на образованието Сергей Игнатов съобщи, че от следващата година ще бъдат промени правилата, по които ще се кандидатства за финансиране от Фонд "Научни изследвания". Очаква се те да влязат в сила през април след обществено обсъждане.
  "В момента тече процедура от 10 декември, всички, които се смятат за ощетени, си четата рецензиите и подават възражения. Те ще бъдат преразгледани и на тази база има заделени още 2 милиона лева във фонда точно за ощетените, ако се установи че трябва да бъдат финансирани.", обяви Игнатов.